<classify> SPIKA mstaafu wa Bunge la Jamhuri ya Muungano wa Tanzania, Pius Msekwa, ametaja mambo mawili makubwa yaliyomuumiza kabla ya kifo cha Baba wa Taifa, Mwalimu Julius Nyerere, mwaka 1999. Aidha, alisema yeye ni kiongozi wa mwisho nchini, aliyeongea na Mwalimu Nyerere kabla kiongozi huyo hajakata kauli. Alitaja mambo hayo jana wakati akizungumza na gazeti hili nyumbani kwake Dar es Salaam mintarafu Kumbikizi la Miaka 20 tangu kufariki kwa mwalimu Nyerere, Oktoba 14, 1999. Matukio hayo kwa mujibu wa Msekwa, ni lile la kumpelekea Nyerere zawadi aliyotumwa na Bunge, lakini akakuta Baba wa Taifa anaumwa akiwa nyumbani na anajiandaa kwa safari ya kwenda London Uingereza kwa matibabu. Lingine alisema ni lile la kumkuta ameruhusiwa kutoka hospitali mjini Londoni Uingereza na Nyerere kumwambia anajiandaa kurudi nyumbani, lakini siku hiyo hiyo, hali ya mwalimu hali ikawa mbaya, akarudishwa hospitali na kukata kauli. Mwezi Oktoba 1999, tulikuwa na mkutano wa maspika wa bunge huko West Indies ambako kwenda na kurudi lazima upite London. Siku ya kurudi nikapita hapo kumjuliana hali baada ya balozi kunifanyia mpango nimuone. Nikamkutana mkewe Mama Maria Nyerere, alisema Msekwa. Aliongeza kuwa, nikafurahi kumuona amepata nafuu na akaniambia, Pio Pius ninajiandaa kurudi nyumbani wiki ijayo... Alisema siku hiyo usiku, Msekwa aliondoka Uingereza kwa ndege kurudi Tanzania na alipofika, aliwajulisha viongozi wa juu akiwamo Waziri Mkuu, Frederck Sumaye wakati huo kuhusu maendeleo ya kiafya ya Mwalimu Nyerere na kwamba, anajiandaa kurejea Tanzania baada ya hali kuimarika...kesho yake, waziri mkuu akaniita na kuniuliza wewe si ulisema Mwalimu anaendelea vizuri na anarudi nyumbani wiki ijayo, mbona balozi anasema jana amerudishwa hospitali na amekata kauli, alisema Msekwa. Spika mstaafu huyo alisema: nikamwambia hayo ni mapenzi ya Mungu; ndivyo nilivyomkuta hata balozi aliniambia hivyo hivyo na hiyo ilikuwa Septemba 25, 1999... Kwa kweli, hiyo iliumiza na kunitia huzuni sana, lakini nafurahi aliyoniambia niyafikishe kwa watawala, niliyafikisha na ninaamini yamefanyiwa kazi na yanaendelea kufanyiwa kazi vizuri. Kuhusu kumpelekea Nyerere zawadi baada ya kuliaga Bunge kwamba anangatuka, Msekwa alisema Bunge lake liliazimia kumpa zawadi ya vitabu aina ya Encyclopedia Britanica juzuu 32. Ilinitia huzuni wakati alipoaga Bunge kuacha urais na Bunge likaazimia kumpa zawadi ya vitabu maalumyu visivyopatikana kwa urahisi madukani vinaitwa Encyclopedia Britanica Vulume 32. Tulijua hawezi kuvipata hapa nchini kutokana na bei yake kuwa kubwa hivyo, maduka ya huku hayaviagizi, alisema. Aliongeza kuwa, nikatumwa niviagize kutoka London. Walisema vimekwisha, lakini baada ya kujua kuwa ni kwa ajili ya Mwalimu Nyerere, wakasema watachapisha toleo maalumu.Ilipita kama miaka mitatu, nikatumwa kumpelekea hiyo zawadi Butiama. Sasa nimepeleka zawadi, nikakuta Mwalimu ninayempelekea zawadi anaumwa mkanda wa jeshi, madonda yapo tumboni. Akanieleza namna anavyopata tabu. Kwa mujibu wa Msekwa, Watanzania hawana budi kumshukuru Mungu kwa kuwapa Rais John Magufuli kuliongoza taifa kwa kuwa mambo mengi anatoyafanya sasa, anatimiza ndoto za Mwalimu likiwamo suala la serikali kuhamishia makao makuu jijini Dodoma.  <topic>: KITAIFA 